聞太母還輿喜極成歌
作者：黄公度
朝代：宋

paragraphs: 嗚呼禍變稔前朝，都城千雉摧天驕。
翠華北征沙漠遥，六宮萬里從翬褕。
我皇龍飛守宗祧，周宣漢武見今朝。
問安視膳阻夙宵，位極萬乘心何聊。
大哉聖孝回天眷，萬類革心非革面。
天邊驛騎急星電，傳報騩輿涉淮甸。
小臣喜極手欲抃，朝坤一夜歡聲遍。
遥想千官會星弁，拜舞稱觴長樂殿。